Llíria celebra les seues tradicionals festes dedicades a Sant Vicent
02 de abril de 2024

El teatre de la Banda Primitiva acollirà este divendres, 5 d'abril, la presentació oficial de les festes de Sant Vicent a Llíria. Estes celebracions, organitzades per l'Ajuntament de la localitat i la Confraria de Sant Vicent Ferrer, es desenvoluparan fins al 14 d'abril amb una variada programació d'espectacles i actes tradicionals.

“Un dels plats forts del programa serà l'actuació de la formació valenciana La Fúmiga, que inicia a la capital del Camp de Túria la gira de presentació del seu nou disc ‘Tot està per fer’”, ha destacat la regidora de Festes, Mª José Llopis. El concert se celebrarà el divendres 5 d'abril a les 22.30 hores a la plaça Major.

A més, les festes dedicades al copatró de la ciutat oferiran diversos espectacles per a tots els públics. El dissabte 13 d'abril a les 22.30 hores, la Banda Simfònica Unió Musical de Llíria actuarà en el seu teatre acompanyada per Simant Dúo. Este grup, format pel reconegut trompetista internacional Rubén Simeó i el virtuós pianista Antonio Morant, interpreta una música fusió que va des de les composicions clàssiques al pop o les obres cinematogràfiques.

El públic més jove també podrà disfrutar amb dos grans jornades de ball amb les orquestres Valera, el diumenge 7 d'abril a les 16.00 hores al parc de Sant Vicent, i Invictus, en el dia gran de les festes vicentines, el 8 d'abril, a partir de les 14.30 hores en la plaça Major, i amb els DJs Tony Fimia i Alicia DC.

No pot faltar el teatre en estes celebracions. La Companyia ROW presentarà la comèdia “Geriatrik” l'11 d'abril a les 22.00 hores al teatre de la Primitiva. I el dia 6, s'oferirà, en el teatre de la Unió a les 22.00 hores, el fascinant espectacle de màgia “Grandes Ilusiones”.

El parc, epicentre de la festa 

L'alcalde de Llíria, Joanma Miguel, ha volgut assenyalar que estes festes “són unes celebracions molt tradicionals i estimades que reunixen a tota la ciutadania edetana, especialment al parc de Sant Vicent, en unes jornades de gran convivència i harmonia”.

En el primer cap de setmana festiu, esta joia natural del municipi es convertix en l'epicentre de l'activitat. Com a preludi, el passeig amb carro i repartiment de la mona als més menuts (6 abril) i el Festival de Paelles (7 abril).

Així, donen pas al dilluns 8 d'abril, festivitat del copatró, una jornada en la qual es realitza la popular rogativa amb la participació de milers de persones acompanyen a la imatge de Sant Vicent fins al parc on se celebra un esmorzar popular i una solemne missa en l'ermita. Després de la benedicció de les aigües, al costat de l'olivera on va predicar el pare Vicent Ferrer, la comitiva torna al centre urbà per a continuar la festa.

Amb motiu d'estes jornades festives, l'Ajuntament de Llíria ha publicat el ban que establix els horaris i zones permeses per a l'ús de foc al parc de Sant Vicent, que se circumscriu als dies 7, 8 i 9 d'abril.

Altres actes 

Les festes vicentines es completen amb altres actes habituals en la programació, com el concert de la Banda UDP Llíria-Camp de Túria-Serrans (6 abril), el ‘sopar popular’ (12 abril) o la XI 10K de Sant Vicent (13 abril), primera prova puntuable del Circuit de Carreres Populars de la Mancomunitat del Camp de Túria 2024.

Les celebracions dedicades al copatró de Llíria conclouran el diumenge 14 d'abril amb els actes matutins de la missa major, cercavila i mascletà a la plaça Major, i ja a la vesprada la solemne processó des de la parròquia de l'Assumpció.